ארגון מעלה מציין עשור לדירוג האחריות התאגידית שלו ומצביע על שיפור משמעותי בתפיסת האחריות החברתית של החברות הגדולות – במיוחד בהגדלת הגיוסים מקרב אוכלוסיות חלשות. הבעיה: שיעור הנשים בהנהלות נותר כמעט ללא שינוי ועומד על 23%
מיקי פלד	10:0229.06.16
ארגון מעלה
גידול ניכר בתעסוקת אוכלוסיות חלשות נרשם בחלק גדול מהחברות במשק המדורגות על ידי ארגון מעלה, כך פירסם היום הארגון, שמציין עשור לדירוג השנתי של "אחריות תאגידית בעסקים". הדירוג כלל השנה 98 חברות שמחזורן הכספי עומד על כ-365 מיליארד שקל ומעסיקות כ- 310,000 עובדים.
הדירוג מחולק לענפים שונים, כשבכל אחד מהם מתבצע דירוג של החברות. כך לדוגמה בתחום הפיננסים החברות המובילות הן בנק הפועלים, ביטוח ישיר, בנק לאומי, הראל, בנק דיסקונט ולאומי קארד שקיבלו כולן דירוג של פלטינה +. בתחום ההייטק והביטחון אלו אלביט, רפאל, ECI, סאנדיסק, אינטל ומיקרוסופט ישראל שזכו בדירוג הגבוה של פלטינה +. בנדל"ן עשתה זאת גזית גלוב ובקמעונאות שופרסל. גם בתחום המזון הזוכות הן חברות הענק – שטראוס, יוניליוור ואסם.
יריד תעסוקה לעובדים (ארכיון) צילום: דודו גרינשפאן/ישראל סאן
בהסתכלות על כלל החברות, הדירוג מראה כי 61% מהחברות מדווחות השנה על עלייה של לפחות 10% בקליטת עובדים מאוכלוסיות שמוגדרות כנמצאות בתת-תעסוקה כמו נשים ערביות, גברים חרדים, עולים מאתיופיה ועוד. בדרג העובדים מתברר כי מתוך כלל העובדים החדשים שהצטרפו השנה לחברות המדורגות, 11% הינם ערבים, 6% הינם חרדים, 3% הינם בעלי מוגבלות , ו-5% נמנים על בני הקהילה האתיופית. כמו כן, 11% מכלל העובדים שגויסו השנה משתייכים לאוכלוסיית בני 45 ומעלה. השנה לראשונה בדק דירוג מעלה את הגיוון התעסוקתי לא רק בדרג הזוטר אלא גם בדרג הניהולי. על פי ממצאי הדירוג מתברר כי בדרג הניהולי השתלבו השנה 2% מהעובדים הערבים, 1.8% מבעלי המוגבלויות ו-1.4% מהחרדים.
הדירוג בחן את שילובן של נשים בתפקידים בכירים, וגילה כי השנה קיימת עלייה ניכרת בייצוגן של נשים. אחוז הנשים בדירקטוריונים עומד כיום על 25% לעומת 20% בשנה שעברה, ובהנהלות על 23%. הדירוג מגלה עוד כי 72% מהחברות המדורגות הצהירו על מחויבות לשוויון בשכר בין גברים לנשים באמצעות בדיקה מעמיקה של נושא זה. 10% מהחברות אף הודו כי ישנם פערים וכי הם פועלים על מנת לתקנם. הדירוג בדק גם את אחוזי ההתנדבות של העובדים בחברות הגדולות במשק, וגילה כי בהשוואה לשנה שעברה קיימת השנה מגמת עלייה, כאשר 21% מהעובדים התנדבו בקהילה לעומת 16% בשנה שעברה.
לציון עשר שנים לדירוג מעלה נבדקו גם הנתונים שהיו לפני עשור בהשוואה להיום. בין השיפורים הבולטים ניתן למצוא את גידול בשיעור העובדים הערבים מ-5% היום לעומת 2.4% בשנת 2006, אחוז הנשים בדירקטוריון גדל ל-25% לעומת 17%, אחוז החברות שיש בהן ועד עובדים גדל ל-57% לעומת 39% ואחוז העובדים עם מוגבלות גדל ל-2% לעומת 0.5% בשנת 2006. לצד השינויים הבולטים נראה כי אחוז הנשים בהנהלה נותר כמעט כפי שהיה. 23% כיום לעומת 20% בשנת 2006.
בתחום התרומה הכספית החברות המדורגות אימצו את ההמלצה לתרום 1% מהרווח לפני מס, זוהי השנה השנייה ברציפות בה אחוז זה נשמר. זאת לעומת דירוג 2014 בו אחוז התרומה מהרווח לפני מס עמד על 0.8%. חברות מדד תא 100 שאינן מדורגות בדירוג מעלה תורמות 0.2% בלבד.